Вёска Хмяльніца раскідана па невялікіх хутарках-вуліцах. Самая першая вуліца называецца Раманаўская. Яна самая старая, і менавіта па ёй крочылі 200 гадоў таму аўстрыякі і прусакі. На гэтай вуліцы толькі 6 хат. Каля адной з іх на лаўцы сядзелі вясковыя пенсіянеркі. Спыняюся, вітаюся з жанчынамі. Адна з іх прапаноўвае купіць бульбы, бо шмат засталося яшчэ з восені. Але тэма бульбы ў нас хутка адыходзіць на другі план. На першы план пераходзіць гістарычная тэма. “А чаму ваша вуліца называецца Раманаўская? — пытаюся ў жанчын. “Таму што некалі на ёй жыў нейкі Раман, таму і называецца Раманаўская, — адказваюць жанчына. Сапраўды так. А каб жыў нехта Пятро, дык была б Пятроўская…